32 onwettige myners in Benoni aangekeerFoto verskaf deur die EMPD Beamptes van die Ekurhuleni-metropolisie het vandeesweek 32 onwettige myners in hegtenis geneem en beslag gelê op ŉ springstoftoestel. Kobeli Mokheseng, woordvoerder van die EMPD, het gesê persone van Malawi, Mosambiek en Zimbabwe, tussen 18 en 32 jaar oud, het Donderdagaand omstreeks 20:00 in die veld langs Daveytonweg te voorskyn gekom uit gate wat na ongebruikte mynskagte lei. Hulle was uitgeput en nie oplettend nie. “Die EMPD-span het hulle gekonfronteer en in hegtenis geneem. Daar is beslag gelê op ŉ springstoftoestel.” Die verdagtes is na Benoni-polisiestasie geneem op aanklag van die onwettige besit van ŉ springstoftoestel en onwettige mynbedrywighede. Hulle sal na verwagting binnekort in die Benoni-landdroshof verskyn.